Wara li ġimagħtejn ilu għamilt analiżi ta' ħames sfidi ċari għall-baġit 2016/7, illum nista' nagħti ħarsa lejn il-miżuri mressqa u nagħti l-verdett tiegħi. L-aħħar tliet baġits kienu differenti minn ta' qabel għax tlaqna minn dak li kien ikun baġit fil-forma ta' eżerċizzju ta' accountant billi dawwarnieh f'għodda li timplimenta r-road map tal-amministrazzjoni Muscat. Bl-istess mod, dan il-baġit kellu jkun differenti mill-aħħar tlieta proprju għax kellu jilħaq speċifikament il-faxex li huma l-iktar vulnerabbli fis-soċjetà, primarjament nies fuq paga minima, pensjonanti u dawk li jmissu ma' kirjiet privati. Il-verdett ġenerali hu li l-għanijiet intlaħqu. Dawk li ħasbu li dan il-baġit kellu jindirizza s-setturi u l-isfidi kollha jew dawk li kellhom aspettattivi surreali b'aġenda partiġġjana u personali, mhux se jaqblu. Se jaqblu dawk kollha li lil hinn mill-politika tal-blu u tal-aħmar, għandhom għal qalbhom il-ġid komuni u jemmnu fil-kunċett ta' komunità. Se jaqblu wkoll dawk li fehmu l-approċċ ta' dan il-Gvern, jiġifieri l-missjoni li l-ewwel indawru l-ekonomija tagħna għal waħda stabbli, imbagħad inkabbruha u issa naraw li l-ġid maħluq jasal għand kulħadd. Wara kollox mhuwiex veru li writna ekonomija b'saħħitha – fl-2013 konna fi proċedura ta' defiċit eċċessiv u kellna downgrade fl-ekonomija tagħna. Fiċ-ċentru Ippermettili nesprimi s-sodisfazzjon tiegħi li nara lil dan il-Gvern jibqa' ankrat fiċ-ċentru tal-kumpass politiku, jibqa' kommess li jippremja l-bżulija u jmexxi n-nies minn fuq il-benefiċċji soċjali għas-suq tax-xogħol. Il-kunċett marbut ma' gvernijiet tax-xellug estrem li tintaxxa kemm tiflaħ biex tonfoq kemm tiflaħ, indifen darba għal dejjem. Gvernijiet tal-boom and bust jissejħu. Minflok għandna Gvern li mistenni jniżżel id-defċit għal 0.5% u allura jimxi għall-inqas livell ta' dejn li pajjiżna kellu fl-aħħar tmintax-il sena. Għalfejn dan kollu għandu jinteressak? Sempliċi. Għax minflok Malta se tkun qed tonfoq miljuni ta' ewro f`imgħaxijiet lill-banek internazzjonali li nisselfu minn għandhom, issa b'dawk il-flus nistgħu nkomplu nibnu skejjel ġodda, inħaddmu iktar tobba, LSAs u għalliema u jibqa' l-flus biex ngħinu lil dawk tassew vulnerabbli. Li hu affaxxinanti mil-lat ekonomiku hu li dan qed isir mingħajr bżonn ta' miżuri ta' awsterità jew li nżidu t-taxxi. Bil-kontra ta' ħafna pajjiżi oħra li llum jgħidulna f'wiċċna li jgħiru għall-ekonomija Maltija, is-suċċess tal-qagħda finanzjarja tagħna hu mibni fuq l-inqas livell ta' self, l-inqas taxxi possibbli u tkabbir ekonomiku li llum jippermetti li nimplimentaw baġit tassew soċjali. Il-pern ta' dan kollu hu Gvern li jħalli s-settur privat jaħdem u jimraħ b'regoli ċari u ġusti. Dinjità lill-pensjonanti Il-miżuri li huma l-iktar importanti huma bla dubju d-dinjità li se nerġgħu nagħtu lill-pensjonanti. Mhux biss koppji miżżewġin fuq pensjoni minima se jiżdiedu b'€4 fil-ġimgħa, żieda fis-supplimentari, bonus u għotja ta' €300 għat-tieni sena konsekuttiva u li sa fl-aħħar neħħejna t-taxxa mill-pensjonijiet li jaslu sa massimu ta' €13,000, iżda qed nagħtuhom inċentivi monetarji biex jibqgħu jgħixu f'darhom ma' carers professjonali jew m'uliedhom, b'dawn tal-aħħar ukoll jibbenefikaw minn żieda fil-ħlas tal-pensjoni tal-wens. Għarafna li familji bi dħul baxx kienu qed ibatu biex jaslu sal-aħħar tax-xahar u żidna l-In-Work Benefit b'dawk kollha fuq il-paga minima issa jiżdiedu b'€208 fis-sena. Bl-istess mod komplejna nagħtu dinjità lill-persuni b'diżabbiltà li għal ħafna snin tħallew fil-ġenb u esklużi mis-soċjetà. Fil-fatt se nimxu lejn dħul, għal dawk li ma jistgħux jaħdmu, li jilħaq il-paga minima filwaqt li se nwessgħu l-means testing għall-karta r-roża, iktar ċentri fil-lokalità u servizzi ta' respite. Timbru ta' Gvern b'ruħ soċjali li jagħraf li l-faqar f'pajjiżna mhuwiex perċezzjoni u jikkommetti ruħu li l-ebda tifel jew tifla taħt is-16-il sena ta' familji jaħdmu mhuma se jibqgħu fil-faqar fi żmien tliet snin. Nistennew l-impatt Il-miżuri li għadni rrid nara x'impatt se jħallu huma ż-żieda fis-sussidju li ngħata lil min jikri,. Kif spjegajt f'artikli oħra, iż-żieda fis-sussidju kapaċi jibqa' sejjer fil-but tas-sid għax iżid il-kirja bl-istess ammont. t-tajjeb hu li wisq probabbli jkun hemm inqas kirjiet fuq l-ekonomija s-sewda li issa jkollhom jiġu rreġistrati. Xorta għadni nemmen li s-soluzzjoni hi kontroll tal-kera. Bl-istess mod m'iniex konvint li l-miżura tat-tneħħija tat-taxxa tal-boll għall-first time buyers qed tħalli l-effetti mixtieqa hekk kif is-sid wisq probabbli issa beda jżid l-ammont fil-prezz stess. Il-miżuri l-oħra, l-oqsma tal-edukazzjoni, tas-saħħa u tal-enerġija huma kollha parti mill-pjan ħolistiku tagħna li nkunu l-aqwa fl-Ewropa. Huma lkoll miżuri li joffru pjattaforma għall-mobilità soċjali, il-ħolqien ta' middle class ġdida u kwalità ta' ħajja aħjar kif dejjem xtaqna. Fl-istess ħin komplejna noffru inċentivi lis-sidien tan-negozju, opportunitajiet liż-żgħażagħ biex ikunu imprendituri, u tax credits oħra. Is-sena d-dieħla se naraw ukoll abbozzi ġodda bħal-liġi tal-koabitazzjoni, id-dritt biex ġenituri jużaw sick leave meta t-tfal ikunu morda u konsultazzjoni pubblika biex żgħażagħ ta' 16-il sena jivvutaw fl-elezzjoni ġenerali. U bilħaqq – sa fl-aħħar tipjip fil-karozzi fil-preżenza tat-tfal se jkun illegali. Tassew ekonomija dinamika li qed tibdel lil Malta bil-Maltin jilħqu orizzonti u tragwardi ġodda, kuljum. Gvern li sar l-għira ta' sħabna Ewropej fi żmien tliet snin. Verdett ċar mill-aġenziji ta' kreditu internazzjonali, investituri barranin, u l-iktar importanti għalina, mill-poplu Malti.